L’olor a pólvora inundarà Burjassot el diumenge en la seua II Burjadespertà
2025-07-24

Burjassot començarà la setmana fallera omplint els seus carrers de l’olor a pólvora i del so dels trons de bac. Ho farà el diumenge que ve 11 de març a partir de les 8 del matí, moment en el qual començarà, de la mà de la Penya El Coet, comptant amb la col·laboració de l’Agrupació de Falles, presidida per Iván Heredia i de l’Ajuntament de Burjassot, des de la regidoria de Falles, dirigida per Estefanía Ballesteros, la II Burjadespertà. Les inscripcions per a la participació es tancaren el passat mes de febrer.

La concentració serà a les 7:30 del matí en la Plaça de la Concòrdia per a la recollida dels trons de bac i, després de la mateixa, a les 8h, començarà, el recorregut de la Burjadespertà pel carrer Colón fins a arribar a la Plaça de l’Ajuntament. Des de la Penya han recordat que totes les persones que participen, tant majors com menuts, hauran de ser posseïdors del certificat emès per la Conselleria, el Curs Reconegut com a Expert (CRE) en la modalitat despertà.

Es deurà guardar la distància de seguretat mínima entre els menors d’edat i els majors de 18 anys, diferenciant així els dos grups i tots els participants hauran de posseir l’acreditació facilitada per l’organitzador, en lloc visible, tant per a la recepció del material pirotècnic com per a la identificació de l’esdeveniment, per al seu control.